b'\n_START_ARTICLE_\nPer\xc5\xa1man\n_START_PARAGRAPH_\nPer\xc5\xa1man, je nekdanja kme\xc4\x8dka doma\xc4\x8dija in sedaj osrednji muzej narodnoosvobodilnega odpora Koro\xc5\xa1kih Slovencev v \xc5\xbdelezni Kapli na avstrijskem Koro\xc5\xa1kem. Bila je tudi partizanska postojanka med drugo svetovno vojno, kjer so nacisti storili zlo\xc4\x8din nad civilisti in pobili domala celo dru\xc5\xbeino.\n_START_SECTION_\nZgodovina\n_START_PARAGRAPH_\nPer\xc5\xa1manova doma\xc4\x8dija je postala leta 1941 va\xc5\xbena postojanka partizanov. Slovenska dru\xc5\xbeina Sadovnik je obdelovala doma\xc4\x8dijo. Konec aprila 1945 je pri\xc4\x8dakalo 150 partizanov bli\xc5\xbeajo\xc4\x8di se konec vojne prav na Per\xc5\xa1manu. Deli posebne enote 4. kompanije I. bataljona nacisti\xc4\x8dne SS in policijskega regimenta 13, ki so posebej zasledovali OF, so 25. aprila 1945 napadli Per\xc5\xa1manovo doma\xc4\x8dijo. Partizani so se umaknili, toda civilne \xc5\xbertve so postali \xc4\x8dlani dru\xc5\xbeine Sadovnik in Kogoj: \xc5\xa1tirje odrasli in sedem otrok je bilo umorjenih. \xc5\xa0tiri otroci so te\xc5\xbeko ranjeni pre\xc5\xbeiveli, ko so nacisti doma\xc4\x8dijo po\xc5\xbegali. _NEWLINE_Leta 1946 je avstrijsko sodtstvo raziskovalo dejanja zaradi storitve vojnega zlo\xc4\x8dina. Leta 1949 pa so raziskovanja ustavili. Razlogi za to do danes niso znani. Proti SS-ovski kompaniji in policijskemu regimentu 13 oz. do njujinih \xc4\x8dlanov nikdar ni pri\xc5\xa1lo do rednega procesa.\n_START_SECTION_\nSpominski muzej Per\xc5\xa1man\n_START_PARAGRAPH_\n25. aprila 1965 je bila prva komemoracija na Per\xc5\xa1manu in takrat je bila postavljena slovenska spominska plo\xc5\xa1\xc4\x8da na kraj nacisti\xc4\x8dnega zlo\xc4\x8dina. Od za\xc4\x8detka 1980-ih let pa so na Per\xc5\xa1manu redne spominske proslave v opomin._NEWLINE_Leta 1982 je Zveza koro\xc5\xa1kih partizanov v eni sobi stanovanjskega poslopja uredila spominski muzej, ki predstavlja zgodovino partizanskega odpora koro\xc5\xa1kih Slovencev za \xc4\x8dasa nacisti\xc4\x8dne strahovlade. Leto kasneje je bil postavljen osrednji spomenik protifa\xc5\xa1isti\xc4\x8dnega odpora. Le-ta je bil postavljen leta 1947 na pokopali\xc5\xa1\xc4\x8du v Velikovcu, spomenik mednarodnim \xc5\xbertvam nacizma, in borcem, ki so se borili na Svinjski planini proti okupatorju. Neznani storilci so ta spomenik leta 1953 razstrelili in za to niso bili nikdar kaznovani. Zaradi politi\xc4\x8dnih razmer ni bilo mo\xc5\xbeno postaviti spomenika na svojo prvotno mesto.'